GiliGold/VAD_KnessetCorpus huggingface dataset:
מתן כהנא:
 אני שוב רוצה להגיד לך תודה על זה שהסכמת לקיים את הדיון הזה ואני חושב שנשמע את האנשים, זה ייתן את התמונה הכי טובה
יולי יואל אדלשטיין:
 בבקשה, חברי הכנסת יכולים לפתוח
טלי גוטליב:
אני רוצה לומר כמה דברים
טלי גוטליב:
 אחת, אני חייבת לומר לכם שאני התביישתי שנפתחה שנת הלימודים, זה היה שערורייתי בעיניי
טלי גוטליב:
 כשאנחנו מאריכים צווי 8 בצורה כל כך דרמטית בלחימה כל כך עצימה המינימום שהאוניברסיטאות והמכללות יכלו זה לעשות איזה שהיא התחשבות עם ציבור המילואימניקים
טלי גוטליב:
 אז שמעתי שזה עלול לפגוע, כלכלה, יש ערכים של כלכלה
טלי גוטליב:
 אם אני לא פוגעת בשכר הלימוד בסופו של דבר ואם שכר הלימוד ישולם גם אם הסמסטר יידחה אז זה לא פוגע בשום דבר, ולעומת זאת זה היה משדר איזה שהיא התחשבות בחיילי המילואים בשדה הקרב בכל הכבוד
טלי גוטליב:
 זה באשר לעצם פתיחת שנת הלימודים שפשוט חרפה הייתה בעיניי
טלי גוטליב:
     לגופו של עניין, בהיותי זקנת השבט כאן אני מזכירה לכם את שביתת הסטודנטים הגדולה
טלי גוטליב:
 בשביתת הסטודנטים הגדולה באופן גורף היה ציון עובר לכל הסמסטר
טלי גוטליב:
 מה שאני מציעה ומה שאני אומרת, כדי שיהיה איזה שהוא ביטחון לסטודנטים, ואני אמרתי את זה בעוד ועדות, אני מרגישה שאני ממלצרת את זה שוב, ציון עובר לכל הסמסטר
טלי גוטליב:
 אז יאמרו לי הסטודנטים שזה מפריע לממוצע, בשביתת הסטודנטים הגדולה הסמסטר עם הציון העובר לא נכלל בממוצע, לכן זאת לא הבעיה
טלי גוטליב:
      באשר ללימודי רפואה, אדריכלות, לימודים של מדעים מדויקים שיש צורך בלימוד עצמו, אנא סמכו על הסטודנטים, הם כדי לעבור את השלב הבא ישלימו את החסר, בין אם הם ישלימו את החסר כשהם יקבלו את הסילבוס ואת כל החומר, זה יקשה קצת, זה מורכב, אבל הם ישלימו את הלימודים
טלי גוטליב:
 הסטודנטים כשלעצמם הם אנשים אחראיים
טלי גוטליב:
 כשאתה הולך לבנות בניין ואם אתה עוד לא לומד את החלק של היסודות אתה תשלים את הלימוד
טלי גוטליב:
      מבחינתי שלי כנציגת ציבור אני צריכה לדרוש ודאות לחיילי המילואים
טלי גוטליב:
 כל השיטה שאני שומעת פה לשחרור של חיילי מילואים, עם כל הכבוד רוב הלוחמים לא רוצים להשתחרר, גם כשהמפקד נותן להם את האופציה הם מבקשים להישאר עם החיילים שלהם, עם הלוחמים שלהם, ולכן מה שהצעתי בוועדת החינוך, ואני מציעה גם פה, לא יעלה על הדעת שבשביתת הסטודנטים הגדולה קיבלנו גורף ציון עובר על הסמסטר והלימודים המשיכו כסדרם, כולנו נהיינו מספיק מקצועיים בתוך הדבר הזה
טלי גוטליב:
 אני לא חסידה של שום דבר באופן פטאלי, הלימודים כבודם במקומם מונח, אבל כרגע כל תעדוף וכל מתן בכורה זה רק לתחושת הביטחון של חיילי המילואים שהם למעלה משלושה חודשים מגויסים
טלי גוטליב:
      ובאשר לכל מי שבאמת דואג למקצוענות של רופא או אדריכל, אני סומכת על סטודנט לרפואה שהוא ישלים את הסילבוס ואני סומכת על סטודנט לאדריכלות שהוא ישלים את הסילבוס
טלי גוטליב:
 ויש לי חדשות בשבילכם שתואר ראשון ותואר שני רוב הקורסים לא הייתי, למדתי לבד כי נדרשתי לעבוד, מה לעשות? והשלמתי את כל החומר ולמדתי באוניברסיטה, עם דרישות מאוד מאוד גבוהות, אני מזכירה לכם שזה באמת לפני שנים רבות כשהלימודים היו מאוד מאוד אינטנסיביים ולא הייתי ולמדתי
מתן כהנא:
טלי, למדת משפטים, בלי להשמיץ
טלי גוטליב:
הכול טוב, אני לא משמיצה
מתן כהנא:
גם אני למדתי משפטים
טלי גוטליב:
בשונה ממך, מתן, אני אין לי חוש הומור, אני לא מגחכת על כלום, כמו שאתה יודע, אני אומרת את הדברים לאשורם כפי שהם
טלי גוטליב:
 זה המצב, זה לא משנה מה למדתי, אין מקצוע יותר ואין מקצוע פחות, כל אחד במה שמעניין אותו ומה שהוא רוצה לעסוק
מתן כהנא:
את יודעת שחוש הומור מעיד על אינטליגנציה
טלי גוטליב:
אם היה לי חוש הומור היה לי בעל
טלי גוטליב:
 אני רק מבהירה לכם שזאת ההצעה שלי, ההצעה היא ציון עובר ואנא סמכו על הסטודנטים שהם ישלימו את החומר שהם לא היו בו
טלי גוטליב:
 זה הכול, מאוד פשוט
טלי גוטליב:
 זה נותן ודאות ובזה גמרנו
טלי גוטליב:
      חופרים על זה כאן, באמת כמה ועדות אפשר לדון בלי להגיע למסקנה אחת? אנחנו יושבים בוועדת חינוך, ועדת חינוך מיוחדת, ועדת הצעה מיוחדת, כן המל"ג יבוא, משרד החינוך אומר שזה לא בסמכותו, המל"ג: אנחנו לא רוצים שזה יבוא, הפרופסור הזה והפרופסור הזה
טלי גוטליב:
 חבר'ה, צריך שורה תחתונה, מה שהצעתי זאת הצעה קונקרטית, לא מסובכת מדי, קליר קאט ונגמר הסיפור
יולי יואל אדלשטיין:
 אני מציע שאנחנו נשמע את נציגי צה"ל, יושב איתנו קצין מילואים ראשי, ונציגי המל"ג, גופים רלוונטיים, משרד החינוך בוודאי שירצו להתייחס ואחר כך אנחנו נשמע את הלקוחות, את אנשי המילואים שהם גם סטודנטים
טלי גוטליב:
אנחנו שלחנו אותם למילואים
טלי גוטליב:
המדינה שלחה אותם, לא אף אחד אחר
מירב בן ארי:
קודם כל שלום ותודה על הדיון
מירב בן ארי:
 אני אתחיל בבעיה או באתגר המרכזי שאנחנו מתמודדים איתו כרגע וזה חוסר הוודאות
מירב בן ארי:
 המלחמה נמשכת כבר למעלה משלושה חודשים, אנחנו לא יודעים להצביע על תאריך סיום מדויק, אנחנו לא יודעים להגיד למשרתי המילואים שהם סטודנטים מתי בדיוק נוכל לשחרר אותם משדה הקרב ומתי נצטרך להחזיר אותם לסבב לחימה נוסף במהלך שנת 2024
מירב בן ארי:
      מה שכן אנחנו יודעים להגיד זה, קודם כל שאנחנו נצטרך אותם לעוד סבב לחימה בשנת 2024, ואנחנו יודעים להגיד שאנחנו נעשה הכול כדי לשחרר מוקדם ככל שניתן יחידות מילואים לביתם
מירב בן ארי:
 חלק כבר שחררנו מתוך כוונה להביא אותם בקרוב להחליף את מי שעדיין נמצא, אבל אנחנו לא יכולים עדיין לקבוע את זה כגרף שאני יודע להגיד למשרתי המילואים מתי הם יבואו ולייצר את הוודאות שכל כך חסרה למשרתים
מירב בן ארי:
      מה אנחנו כן יודעים להגיד להם? אנחנו יודעים להגיד למשרתי המילואים שאנחנו עובדים עבודה מאוד מאוד צמודה אל מול כלל מוסדות הלימוד והמל"ג ומשרד החינוך כדי להבטיח שאף אחד לא יישאר מאחור, זאת אומרת שיש לנו היום התחייבות מלאה של מוסדות הלימוד שהם יעשו הכול כדי להבטיח שאף סטודנט שעזב הכול ב-7 באוקטובר והגיע להגן על המדינה לא יישאר מאחור ויצליח לסיים את הלימודים
מירב בן ארי:
      אנחנו מבינים שההתחלה לא תהיה שווה, כי יש מילואימניקים שכבר שחררנו ויש מילואימניקים שנשחרר בהמשך ויש מילואים שיידרשו לחזור במהלך רבעון א' ורבעון ב' וכו'
מירב בן ארי:
 אז אנחנו מבינים שההתחלה לא תהיה שווה, אנחנו עושים הכול ביחד עם המוסדות להגיע שכולם יסיימו ביחד את התואר, בוודאי את שנה א'
מירב בן ארי:
 אני לא אגיד שזה כזה מושלם, יש לנו בעיות במדעים המדויקים במיוחד וכל מה שקשור לרפואה והנדסה והתמחויות, יש המון המון דקויות
מירי פרנקל-שור:
זה ממש לא דקויות, מכיוון שזה שהוא יסיים את התואר זה עדיין לא אומר איך הוא יסיים את התואר כי אחר כך הוא צריך להתמודד על כל מיני מקומות, כל מיני מקומות התמחות, למשל במשפטים, מקומות התמחות ברפואה שקשורים לציונים
מירב בן ארי:
אם תיתני לי לסיים אז אני אשמח - - -
מירי פרנקל-שור:
לא, אבל חשוב להבהיר את הדברים האלה
מירב בן ארי:
רק תיתני לי להתבטא אני אוכל להבהיר את הדברים
מירב בן ארי:
 אנחנו פועלים איתם כדי להבטיח שכולם יצליחו לסיים, זה לא כל כך פשוט כמו שזה נשמע בכותרת, יש המון שוני והמון הבדלים בין כל מוסד ומוסד, מעלויות שכר הלימוד, דרך כמות הקורסים שכל סטודנט לוקח, דרך תאריך השחרור שלו וכמה ימי מילואים הוא שירת ואיפה הוא שירת ומה היה סוג השירות שלו, האם הוא יכול ללמוד בזום או לא יכול ללמוד בזום
מירב בן ארי:
     בקיצור כל אחד פה עם המסלולים והשונויות שלו ולכן הקמנו מנגנון ביחד עם המל"ג שאמור לדעת לבצע בקרה על כל המתווים השונים ויש המון המון מתווים
מירב בן ארי:
 באיזה שהוא שלב המלצנו להפסיק להשתמש במילה מתווה כי מדובר יותר על חליפה אישית
מירב בן ארי:
 יש פה בסוף חליפה אישית לכל סטודנט, זה הפתרון היחיד שיכול לעבוד כדי להצליח להביא אותם לקו הסיום
מירב בן ארי:
      עשינו קודם כל תהליך של העברת מידע
מירב בן ארי:
 אנחנו היום, מזה זמן רב, או פעם ראשונה אפילו הייתי אומר, יודעים להגיד מי הסטודנטים אצלנו שעושים מילואים, והאוניברסיטאות והמכללות יודעים להגיד מי משרתי המילואים וכמה ימים הם שירתו ומתי הם ישתחררו
מירב בן ארי:
 כשיש את המידע הזה יש את המסוגלות של המוסדות לתפור - - -
זאב אלקין:
איך הם יכולים לדעת מתי הם ישתחררו כשאמרת שאין לך גאנט?
מירב בן ארי:
מי שעדיין משרת הם יודעים להגיד שהוא עדיין בשמ"א פתוח ומי שכבר השתחרר הם יודעים להגיד שהוא השתחרר
זאב אלקין:
בדיעבד הם יודעים מתי הם השתחררו, הם לא יודעים מתי ישתחררו
מירב בן ארי:
אנחנו עדיין לא יודעים להגיד, אנחנו בצו 8 במצב מלחמה ולכן אין לנו לכולם תאריך שחרור
טלי גוטליב:
אז בשביתת סטודנטים נתנו להם ציון עובר על כל הסמסטר, אבל במלחמה עצימה אנחנו נחפש חליפה אישית
טלי גוטליב:
 נשלח את הסטודנט לבירוקרטיה שלמה באוניברסיטה, שזה סיוט של החיים, לדבר עם ההוא ולדבר עם ההוא
טלי גוטליב:
 לרובם אין טלפון כשהם במילואים
טלי גוטליב:
 רק אומרת
יולי יואל אדלשטיין:
טלי, תודה
טלי גוטליב:
הרי דיברתם על ודאות
יולי יואל אדלשטיין:
ניתן לאנשים להציג את עמדתם ולאחר מכן נשאל שאלות
מירב בן ארי:
בנוסף לדבר הזה אנחנו הקמנו צוות של מילואימניקים גם, אנשים שמלווים את הסטודנטים והיום יש לנו במוקד המילואים שלוחה נפרדת לסטודנטים שבה כל סטודנט שמתקשר ומצביע על בעיה מסוימת בפתרון שהוא קיבל מהאוניברסיטה או המוסד בו הוא לומד למסלול הלימודים האישי שלו, אותו צוות יודע להיכנס ולדבר ישירות, או עם המל"ג, שנמצאים פה, או עם ור"ה או עם ור"מ, שנמצאים פה גם כן, ולהגיע לפתרונות
מירב בן ארי:
 קשה לנו להצליח לייצר כללים כי השוני הוא מאוד מאוד גדול ונדרש פה פתרון אישי ולא כללי ולכן הקמנו מנגנון מלווה
מירב בן ארי:
      הקמנו מנגנון שיודע לעשות פיקוח ובקרה על הדבר הזה
מירב בן ארי:
 אנחנו יודעים להגיד שהרף שמנו והרף שהמל"ג שם הוא רף בסיס, מעליו כלל המוסדות הוסיפו
מירב בן ארי:
 נכון שהתוספת היא לא שווה, יש כאלה שנתנו יותר הקלות, יש כאלה שנתנו התאמות אחרות, לא הקלות אלא התאמות, וכל אחד נתן את מה שהוא מסוגל
טלי גוטליב:
ככה לא יקרה כלום
מירב בן ארי:
זה כרגע המצב ועם זה אנחנו מתקדמים כמיטב יכולתנו
מירב בן ארי:
 ושוב, כל דבר שהוא לטובת משרתי המילואים הסטודנטים הוא משמעותי ואנחנו פועלים כדי לשפר עד כמה שניתן את המענה שהם מקבלים
מירב בן ארי:
 זה הולך להיות אתגר, זה לא משהו שייגמר בהצעה כזאת או אחרת
טלי גוטליב:
לא כל דבר צריך להיות אתגר
טלי גוטליב:
 הפתרון הוא מאוד פשוט
טלי גוטליב:
 אדוני, הפתרון פשוט
שרון ניר:
טלי, בואי נאפשר רגע, נבין את המהות
רם בן ברק:
טלי רק התחלנו את הדיון, בואו ניתן לפי הסדר
טלי גוטליב:
לא, רק אני אגיד לך, אדוני היו"ר, שזו כבר ועדה חמישית
שרון ניר:
אני רק רוצה לשאול שאלת הבהרה
שרון ניר:
 הרי זה אינפיניטי, יש לנו מספרים ואנחנו יודעים לנרמל את זה למספרים
שרון ניר:
 אתה יודע להגיד לנו בסוף את ההיקפים של סטודנטים שבאמת הסיפור הזה הוא מסובך מבחינתנו, גם רפואה, גם הנדסה ומדעים מדויקים, וכאלה שנמצאים בעומק השטח ואין צפי שהם ייצאו? זאת אומרת אתה יודע לכווץ בסוף את הסיפור הזה?
מירב בן ארי:
אנחנו יודעים להגיד שיש לנו - - -
שרון ניר:
כמה אנשי מילואים
שרון ניר:
 קצת מספרים, בקיצור
מירב בן ארי:
המספר הכללי הוא מעל 70,000 משרתי מילואים שהם סטודנטים לתואר ראשון, שני או שלישי, על כלל המוסדות
שרון ניר:
כמה לוחמים?
טלי גוטליב:
זה לא משנה
רם בן ברק:
אם הוא איננו הוא איננו
טלי גוטליב:
לא לסייג את זה
שרון ניר:
אני חושבת שזה כן חשוב לדעת כמה זה לוחמים, אני אשמח אם תגיד לי את זה גם
מירב בן ארי:
כרגע יש לנו סטודנטים בשמ"פ, פתוח עדיין, 43,000
טלי גוטליב:
זה המון, שרון
מירב בן ארי:
לא, סליחה, טעות, 25,000, יש לנו עוד 17,000 שהם כבר בשמ"פ סגור
מירב בן ארי:
 אלה המספרים שכרגע יש לנו מהמוסדות שביקשו את המידע ונתנו להם את המידע
מירב בן ארי:
 צריך להגיד שלא כל המוסדות הגישו את הטופס הנדרש, אבל זה מרבית הסטודנטים וזה המצב כרגע, 25,000 סטודנטים שנמצאים עדיין בשמ"פ, רובם, צריך להגיד, הם ביחידות הקדמיות, או בעזה או בצפון או באיו"ש
עמית הלוי:
אבל סביר להניח שה-25 וגם ה-17 יהיו ב-2024 עד יוני?
מירב בן ארי:
כולם יהיו
מירב בן ארי:
 לא, לא עד יוני, בשנת 2024 כולם יידרשו לעוד 30 ומשהו ימי מילואים
עמית הלוי:
זאת אומרת שבאותה שנה אקדמית יהיה להם עוד - - -
מתן כהנא:
עוד סשן
רם בן ברק:
כן, עוד 40-30 יום
שרון ניר:
ומתוכם כמה סטודנטים באמת, סליחה שאני מפריעה, אדוני היושב ראש, כמה סטודנטים זה המקצועות של רפואה, הנדסה, שאנחנו מבינים שזה יותר מסובך מאשר 'עובר' בקורס
מירב בן ארי:
אני לא יודע להגיד לך נתון מדויק על זה
מירב בן ארי:
      (היו"ר רם בן ברק)
רם בן ברק:
ד"ר ורדה בן שאול, המועצה להשכלה גבוהה
ורדה בן שאול:
נכון, ממלאת מקום המנכ"ל
ורדה בן שאול:
 אנחנו במל"ג, האמת שאני תמיד אומרת שאנחנו סוג של הקורדינטור בין הקמל"ר, הצבא, בין הסטודנטים, בין המוסדות, כי בעצם כל הגורמים האלה ביחד עובדים ופועלים כדי לתת מענה
ורדה בן שאול:
      דרך אגב התחלנו עם הסיפור של המילואימניקים עוד הרבה לפני המלחמה, בלי קשר, עשינו כל מיני תיקונים בכללים כדי לנסות לתת מענים למילואימניקים שמשרתים גם לא את ה-90-60 יום כמו בזמן הזה
ורדה בן שאול:
 דרך אגב, דאגה נוספת זה לבני/בנות זוגם של חיילי המילואים
ורדה בן שאול:
 צריך לזכור, אם הבת שלי עם שני ילדים קטנים בבית ובעלה כבר לא נמצא באזור ללמוד קשה לה, כך שהמענים שאנחנו נותנים, כמעט כל המענים שאנחנו מכלילים גם ניתנים לבני/בנות הזוג, לא לשכוח גם אותם
ורדה בן שאול:
     במסגרת הכללים של מל"ג, אם תרצו אנחנו ניכנס לפרטים, נתנו כל מיני הקלות ומענים
ורדה בן שאול:
 יש נושא, כמו שאמר הקמל"ר, אנחנו פונים למוסדות ומבקשים מהם את המתווה או את ההצעה שהם מציעים מבחינתם
ורדה בן שאול:
 קבענו רף מינימום, ויושב פה יאיר, שתיכף הוא ידבר, שדואג שכל מוסד ומוסד, מתוך 60 המוסדות האקדמיים, ייתנו את המתווה, יפיצו את המתווה וכל סטודנט יידע מה מגיע לו ומה הזכויות שלו
רם בן ברק:
יש שוני בין המקצועות, אני מניח? או שאין שוני?
ורדה בן שאול:
אז תיכף הוא ייכנס לפרטים, אני נותנת את המקרו
ורדה בן שאול:
 מה שעוד חשוב, שבכל מוסד, פרסמנו את זה גם באתר שלנו עם פרטי קשר, בכל מוסד יש רכז מילואים, זאת אומרת שסטודנט לא יצטרך ללכת ולהתרוצץ ולשאול מי נותן לו את המענה
ורדה בן שאול:
 יש רכז, יש אדם שיש לו את פרטי ההתקשרות הספציפיים שלו, האישיים שלו, כתובת מייל וטלפון והוא יכול להתקשר ולברר
ורדה בן שאול:
      אני כן חושבת, למרות שהועברה פה ביקורת על זה, שהנושא של החליפה האישית הוא מאוד מאוד חשוב פה, כי אינו דומה סטודנט שלומד כרגע היסטוריה ונמצא במקום מסוים, לסטודנט שלומד הנדסה או רפואה ונמצא במקום אחר ובסוף כן יצטרכו מענה אישי ואני חושב שזה יהיה לרעת הסטודנטים אם אנחנו נקבע משהו כללי, ואני לא מדברת רק על עובר/לא עובר, עוד נושאים נוספים
ורדה בן שאול:
 יש נושאים רוחביים, אבל בסוף כל סטודנט יצטרך לפתור, כי סטודנט יגיע בעוד שבוע ללימודים, סטודנט אחר יגיע בעוד שלושה שבועות וכל אחד יצטרך פתרון אחר
ורדה בן שאול:
 אין מה לעשות, השנה כבר נפתחה, לטוב ולרע, כן רצו, לא רצו, משכו כמה שאפשר, שנת הלימודים נפתחה וכל אחד יקבל את המענה הספציפי, כמה הוא פספס, מה הוא פספס ומה הוא יכול לקבל
טלי גוטליב:
את אומרת יקבל, זאת אומרת שעד עכשיו לא קיבלו
טלי גוטליב:
 זאת אומרת שיש חיילים בשדה הקרב שאין להם שום ודאות
טלי גוטליב:
 אני לא מוכנה לקבל את זה, כמי שחתמה פה על צו 8 לגיוס 360,000 חיילי מילואים בישראל, לא יכול להיות מצב שלא יהיה לי פתרון עד עכשיו לחיילי מילואים
ורדה בן שאול:
יש ודאות כבר, אבל - - -
רון כץ:
סליחה, אין ודאות
רון כץ:
 הלוחמים פה נמצאים ואני חייב להגיד שאין ודאות לאף אחד
רון כץ:
 זו מילה לא נכונה
טלי גוטליב:
רק רגע, חברים
רם בן ברק:
אי אפשר ככה
ורדה בן שאול:
הוודאות החד משמעית שלכל אחד יהיה את המענה והוא יסיים יחד עם חבריו לשנת הלימודים
רון כץ:
השאלה איך הוא יסיים, זה לא עניין של אם הוא יסיים
ורדה בן שאול:
אחד יגיד שציון עובר זה מצוין, השני יגיד שהוא לא רוצה
ורדה בן שאול:
 יש סטודנטים שלא רוצים ציון עובר, כי הוא רוצה בסוף להגיע עם ציון 90 ומעלה, הוא לא רוצה את העובר
טלי גוטליב:
אמרתי, לא להתחשב בסמסטר הזה לממוצע
רם בן ברק:
טלי, אנחנו כבר הבנו את עמדתך
ורדה בן שאול:
יש כאלה שלא רוצים
ורדה בן שאול:
 אני אומרת לך, דיברנו גם עם סטודנטים
ורדה בן שאול:
 לכן אני אומרת, בסוף המענה יהיה פרטני
ורדה בן שאול:
 הוודאות היחידה שאנחנו יכולים לתת כיום למי שנמצא כרגע בשדה הקרב זה שיש לו מענה והוא יקבל את המענה
עמית הלוי:
הכללים שלכם מחייבים את האקדמיה? על פי איזה חוק אתם פועלים? איך הם מחייבים?
ורדה בן שאול:
יש לנו החלטות מל"ג שמחייבות את האקדמיה, בפירוש
עמית הלוי:
זה במסגרת הכללים האקדמיים?
ורדה בן שאול:
זה במסגרת הכללים של מל"ג
עמית הלוי:
עדכנתם את הכללים?
ורדה בן שאול:
עדכנו את הכללים
עמית הלוי:
עדכנתם את הכללים השבוע?
ורדה בן שאול:
כן, כן
ורדה בן שאול:
 לפני המלחמה תיקנו את הכללים
ורדה בן שאול:
 במקרה יצא שעבדו על זה תחת לשכת השר
זאב אלקין:
אבל זאת בדיוק השאלה, ורדה
רם בן ברק:
ורדה, שאלה של אלקין ואחריה הבהרה ואחרי זה אנחנו נמשיך את הדיון מסודר
רם בן ברק:
 אני מבקש, אתה תקבל מיד אחרי זה לדבר
זאב אלקין:
באמת יש פה שני רבדים, יש רובד של הכללים של המל"ג ויש את התכניות המותאמות בכל מוסד ומוסד ואחר כך התאמה לסטודנטים, זה אפילו שלושה רבדים
זאב אלקין:
 השאלה שלי היא כזאת
זאב אלקין:
 בכל זאת חשוב שמל"ג כן תקבע משהו כללי שינחה את המוסדות, הדרך היחידה לעשות את זה היא דרך תיקון הכללים שמל"ג אחראית עליהם
זאב אלקין:
 התיקון האחרון לפי מה שאני יודע היה בספטמבר 2023
זאב אלקין:
 קרי לפני המלחמה
ורדה בן שאול:
נכון
זאב אלקין:
נוצרה פה סיטואציה שאני לא מאמין שיכולתם לצפות לה במדויק עם כל האתגרים שלה כשעשיתם את התיקון ולכן מתבקש פה, במצב שיש, אולי כהוראת שעה לשנה הזאת, אבל תיקון נוסף לכללים שאותם דברים משותפים שאתם רואים שהם רלוונטיים לכל המוסדות שייתנו פתרונות בשנה המיוחדת הזאת ייכנסו לכללים ככללים מחייבים ולא רק כרצונם של המוסדות
זאב אלקין:
 הרי זה בדיוק הכלי שיש לכם, אני לא ממציא פה כלי חדש, רק צריך לעשות בו הוראת שעה לשנה הזאת
רם בן ברק:
כן, אתה גם היית השר להשכלה גבוהה
רם בן ברק:
 לכן הבקיאות שלך, אז נזכרתי שהיית השר
זאב אלקין:
שר זה פחות חשוב, הייתי יו"ר מל"ג, זה יותר חשוב
ורדה בן שאול:
יו"ר מל"ג, השר להשכלה גבוהה
עמית הלוי:
למשל אנחנו הצענו פה כלל שתוסיפו כלל שמי שתמך בטבח בעזה לא יוכל לקבל תואר אקדמי
עמית הלוי:
 זה הסמכויות שלכם
רם בן ברק:
אל תערבב דבר שלא ב - - -
עמית הלוי:
לא, לדוגמה
ורדה בן שאול:
זה לא קשור לזכויות הסטודנטים במילואים
עמית הלוי:
לא, זה קשור לכללים שאתם יכולים להוסיף
ורדה בן שאול:
יש הרבה כללים שאנחנו יכולים לעשות
ורדה בן שאול:
 תאמין לי שכמעט לא עוברת ישיבת מל"ג וגם בין לבין שזה לא עולה לדיון, זה פעם על סטודנטים במילואים, פעם על בני זוג, פעם על לוחמים
ורדה בן שאול:
 כרגע ממש, בשבוע הבא, אנחנו ברצף של דיונים על הטבות ספציפיות
רם בן ברק:
את לא חייבת לענות לו, א', הוא דיבר ללא רשות דיבור, ו-ב', זה לא לעניין של הדיון עכשיו
ורדה בן שאול:
חשוב לי כן להגיד שמל"ג עסוקה כמעט בכל ישיבה ובין לבין בכל הדיון הזה ואנחנו מקשיבים לשטח, קשובים לשטח, ואם יש נושאים שאנחנו כן יכולים להכניס לכללים, והפנייה שלנו למוסדות היא פנייה באמת של הבסיס, מעבר לזה כמובן שאפשר להוסיף
ורדה בן שאול:
 אם יורשה לנו רגע, יאיר שלח לכם מצגת, כמה פרטים
רם בן ברק:
קודם כל אני חייב לסטודנט, אני בטוח שהוא סטודנט, תציג את עצמך לפרוטוקול ואז הוא יענה לכם
ורדה בן שאול:
בסדר, פשוט זה יכול לתת מענה למי שלא מכיר
זאב אלקין:
אבל, אדוני היושב ראש, אני כן שאלתי ברשות ולא קיבלתי תשובה
ורדה בן שאול:
רציתי לתת את המענה במסגרת - - -
זאב אלקין:
לא, המצגת לא תיתן לזה מענה
זאב אלקין:
 אני שואל כי אני יודע, א', המצגת לידי, אבל ב', יש כל מיני מהלכים שאתם עושים, אין להם כרגע מעמד מחייב עד שזה לא ייכנס לכללים, ולכן אני מציע לכם ברצינות לשקול מה מתוך כלל המענים שהוא רלוונטי למוסדות ייכנס לכללים בצורה מחייבת, מסודרת כפי שהחוק מאפשר לעשות את זה
רם בן ברק:
תשקלו את זה ותענו על זה עוד דקה
רם בן ברק:
 הסטודנט, איך קוראים לך?
רון כץ:
שמי רון פרץ, אני פה מפורום הלוחמים המשוחררים, סטודנט בעברית למשפטים
רון כץ:
 הנקודה החשובה שאני רציתי להגיד פה, העלית פה המון נקודות והדף שלי מלא, אבל דבר אחד צריך להגיד פה מעל השולחן הזה, אין ודאות לסטודנטים שהם במילואים, פשוט זה לא נכון להגיד דבר כזה
רון כץ:
 אני נמצא בשטח, אני נמצא עם הלוחמים, באמת חרה לי ששמעתי את המשפט הזה, ברמה שהייתה מוטיבציה בשמים עד השלב שהתחילו המוסדות ללמוד ומהרגע שהתחילו המוסדות ללמוד המוטיבציה לא נשארה אותו דבר ואני מכיר חברים שלי אישית, או שוויתרו על הלימודים שלהם, כי אין ודאות לסטודנטים, שזה המקרה הגרוע, או שאנחנו מוצאים לזה התאמות והם הולכים ליומיים וחוזרים ליומיים ואי אפשר להתנהל ככה
רון כץ:
 אז קודם כל צריכים לשים את זה על השולחן שאנחנו צריכים להתמודד עם הסיטואציה שנוצרה פה
רון כץ:
 זה אחת
רון כץ:
      שתיים, הרעיון של חליפה אישית לדעתי הוא די מגוחך
רון כץ:
 אנחנו נמצאים פה עם כמות סטודנטים מטורפת, אף אחד לא בסוף דואג לכל סטודנט שחוזר מהלחימה
רון כץ:
 אני בגימלים, אני עם איזה שהיא פציעה, גם היום הייתי באוניברסיטה, אף אחד לא יודע שהגעתי, שחזרתי, יש בכלל מרצים שלא הולכים לעמוד בתנאים שהמל"ג הציב
רון כץ:
 מי אוכף את זה? מי בודק את זה? יש הודעות של מרצים שבשבוע השלישי ללימודים פשוט ממשיכים את השנה כרגיל ועושים איזה זום השלמה כזה
רון כץ:
 זה לא עובד, כל התוכניות האלה שיש פה
רון כץ:
      צריך שיהיה מתווה אחיד ומסודר ולא חליפה אישית על כל בן אדם שחוזר
רון כץ:
 צריך לעבור חוק מסודר שהסטודנטים יבינו למה הם זכאים ולמה הם לא זכאים
רון כץ:
 הפלוגה שלי אמורה להשתחרר בסוף החודש, הנשקים לא מאופסנים, זה אומר שהצפי החדש למילואים יהיה בקרוב
רון כץ:
 מה אני חווה אחר כך, מה אני אקבל אחר כך, זה לא ברור
רון כץ:
 המתווה מדבר רק על התקופה של עכשיו ולכן חוסר הוודאות שאנחנו נמצאים בו הוא מטורף, ולכן אני מצטער, האמירה שנאמרה פה היא לא נכונה ויש כל כך דברים שאפשר לטפל בהם ולא להסתכל כאילו התוכנית עכשיו זהו, עשינו, טיפלנו, זה לא המצב
רון כץ:
     יש לי פה עוד נקודות וגם הפצנו לחברי הכנסת את הנקודות המרכזיות, יש דרך אחרת לפעול במצב הזה וכרגע איך שפועלים זו לא הדרך הנכונה
רם בן ברק:
עוד מעט נשמע
רם בן ברק:
 כן, יאיר
איסר הראל:
אני אציג את מה שהוצגנו, זו מצגת שגם הוצגה בוועדת החינוך והבוקר גם הייתה הצעה על ההצעה של חבר הכנסת ביטון בוועדת החינוך ואנחנו גם התחייבנו ואמרנו בוועדת החינוך בבוקר שהכללים והדיון, אנחנו גם נשב עם הגורמים הרלוונטיים ואנחנו נדון בזה על מנת לתקנם כבר עכשיו
איסר הראל:
 אבל אני רוצה להגיד, השער של המצגת לא כל כך מדויק, זה לא רק סטודנטים שהם בני/בנות, זה גם סטודנטים כמובן במילואים
איסר הראל:
      קצת להסביר במה מדובר
איסר הראל:
 הסמכות של מל"ג, מאיפה היא מגיעה? סעיף 19א לחוק זכויות הסטודנט נתן למל"ג את הסמכות לקבוע את זכויות הסטודנטים במילואים ומל"ג אכן קבע אותם ב-2012
איסר הראל:
 ב-2018 נערך תיקון שהוסיף גם את בני ובנות הזוג של סטודנטים במילואים
איסר הראל:
 בני ובנות זוג שהם סטודנטים או סטודנטיות שבן זוגם במילואים והם הורים לילדים עד גיל 13, ובספטמבר האחרון, כמו שחבר הכנסת אלקין אמר, מל"ג הוסיפה שני תיקונים לחוק
זאב אלקין:
לא לחוק, לכללים
איסר הראל:
לכללים
איסר הראל:
 תיקונים שהם מאוד מהותיים, המוסדות יעידו, גם על אפשרות של מועד מיוחד וגם על אפשרות של השלמת שיעורים
איסר הראל:
      הכללים שלנו, גם אם הם אמנם בסיס, אבל הם מאוד מאוד מפורטים
איסר הראל:
 אני רוצה לתת דוגמה, הם מדברים על הרבה מאוד דברים, מועדים נוספים, הארכה של מועדי הגשת מטלות, היעדרות משיעורים, גם לבנות זוג, הכול
איסר הראל:
 כל מה שאני מדבר זה גם לבנות זוג וגם לחיילי המילואים בעצמם
איסר הראל:
 יש מגוון של דברים
זאב אלקין:
יש זהות לשתי האוכלוסיות?
איסר הראל:
יש כמעט זהות, כמעט
איסר הראל:
 לדוגמה סטודנט שהיה עכשיו בשירות מילואים בנסיבות חירום, מה שיש עכשיו, והוא חוזר, הוא בעצם לא חייב להתייצב בקמפוס מיד עם חזרתו, בעצם יש לו עוד כמה ימי רגיעה וימי הרגיעה האלה, גם אם הוא סיים את שירות המילואים שלו הוא חייב לקבל מועדים מיוחדים, דחייה במועד מטלות ועוד כל מיני דברים כאלה, מה שבת זוגו יכולה עד חמישה ימים, הוא יכול כל זמן שהוא שירות, הוא מקבל עוד יום על כל עשרה ימים
איסר הראל:
      אני רוצה לפרט על משהו קטן מבין כל הדברים שרשומים בכללים וחשוב לציין, זו חקיקת משנה, המוסדות מחויבים לזה, זה חוק לכל דבר ועניין
איסר הראל:
 לדוגמה כל העניין - - -
עמית הלוי:
לא, רק אם זה יעבור בכללים
איסר הראל:
לא, זה כבר בכללים, המוסדות מחויבים
איסר הראל:
 לדוגמה השלמת קורס עיוני, משהו שנכנס בספטמבר האחרון, כל מוסד מחויב להשלים לסטודנטים במילואים או לבנות זוגם שלא נכחו בשיעור את השיעור
איסר הראל:
 יש ארבע אופציות שהוא יכול, או האזנה, זאת אומרת מקליטים, או צפייה, כמו שאנחנו מכירים בזום, או המרצה מחויב לשבת עם אותם סטודנטים בשעות קבלה שהן מעבר לשעות הקבלה הרגילות של הסטודנטים בכלל, זאת אומרת הוא ממש צריך לשבת איתם, או הוא או מי מטעמו, שזה יכול להיות מתרגל, זה יכול להיות דוקטורנט, מישהו שהוא הסמיך אותו כל עוד זה לא סטודנט מאותו מחזור
איסר הראל:
 זאת אומרת המרצה לא יכול להגיד, אתה למדת את השיעור הזה אז תשב איתו
איסר הראל:
 לא, המרצה צריך להיות זה שמחליט מי אותו גורם שיושב אם הוא לא יושב איתו והגורם הזה צריך להשלים לו את השיעור
איסר הראל:
 האופציה הרביעית זו אופציה של סיכום כשהסיכום גם כן לא יכול להינתן על ידי סטודנט מאותו מחזור, אלא המרצה צריך לעבור על הסיכום ובעצם לאשר שהסיכום הזה הוא סיכום של החומר שנלמד באותו שיעור
איסר הראל:
     יש הרבה מאוד סטודנטים שיעדיפו לראות את השיעורים מוקלטים, יש הרבה מאוד סטודנט שיעדיפו לשבת עם המרצה
איסר הראל:
 המגוון הוא מאוד גדול
איסר הראל:
 אין חובה להקליט, אבל יש חובה למוסדות אחד מהארבעה
איסר הראל:
 במתווים, שאני עוד מעט אגיד מה זה אותם מתווים, כל המוסדות נתנו יותר מאופציה אחת, שהם לא מחויבים, לדוגמה גם הקלטה וגם מרצה שיישב איתם
איסר הראל:
 הם לא מחויבים ליותר מאחד
זאב אלקין:
לא, שוב, למה? כי זה הכללים היום
זאב אלקין:
אתם צריכים להסתכל על המציאות הייחודית שיש השנה ואת הדברים, אפילו מה שסיכמתם עם המוסדות, להכניס לכללים כחובה כדי שזה לא יהיה טובה
איסר הראל:
בגלל זה בעקבות ועדת החינוך היום אנחנו אכן נשב עם הגורמים, ועדת החינוך נתנה לנו זמן מאוד קצר, אנחנו נשב עם הגורמים ואנחנו אכן נוודא ונבדוק ומה שצריך להוסיף יתווסף
איסר הראל:
 בסך הכול אנחנו כולנו פה במדינה - - -
זאב אלקין:
אתם הרי לא מסכמים עד אחרון המוסדות, אתם מסכמים עם הגופים - - -
איסר הראל:
לא נכון, עם כולם
ורדה בן שאול:
לא, הדיווח הוא מכל אחד מ-60 המוסדות מכל הסוגים
זאב אלקין:
דיווח בוודאי, ורדה, אני מכיר את זה
ורדה בן שאול:
לא, אישור
ורדה בן שאול:
 אין, תאמין לי, יאיר עושה פה עבודה, לא סתם פיקוח ואכיפה קוראים לו, הוא באמת עובר מתווה מתווה מכל מוסד והוא לא מוותר להם עד האות האחרונה
ורדה בן שאול:
 אתה יכול לשאול מוסדות, הם יעידו
זאב אלקין:
עד האות האחרונה של מה שהיה כתוב בספטמבר, ורדה, אבל את הדברים החדשים שעכשיו מוסדות מכניסים - - -
איסר הראל:
בגלל זה ועדת החינוך קבעה לנו דד ליין, אתם יכולים לשאול - - -
ורדה בן שאול:
יש לנו עוד שבוע
איסר הראל:
כן, יש לנו עוד שבוע
זאב אלקין:
לתיקון הכללים?
איסר הראל:
כן, לעדכן את זה
איסר הראל:
 אלה דברים שהיום בבוקר אנחנו דיברנו בוועדת החינוך
איסר הראל:
 אני רוצה להמשיך להציג את החלק האחרון - - -
קריאה:
למה לא לחייב את כל המוסדות בכל אחת האפשרויות?
איסר הראל:
תנו לי רגע לסיים
איסר הראל:
 עוד שלושה דברים שרציתי להגיד, כי הרבה מדברים פה על המתווים, אבל עוד שלושה דברים שהמוסדות מחויבים להם על פי חוק
איסר הראל:
 קודם כל זה מינוי של רכז מילואים
איסר הראל:
 כל מוסד חייב שיהיה לו רכז מילואים
איסר הראל:
 מה אומר רכז מילואים? זה לא רק מישהו שבא ואומר, שלום, תודה רבה ששירת במדינה, ממש לא
איסר הראל:
 רכז המילואים הוא הגורם במוסד והוא הגורם היחיד במוסד שאמור לטפל באותו סטודנט